નવી દિલ્હી તા. ૧૨ : હાલના સમયમાં સોશિયલ મીડિયા પર વધી રહેલી ફેક ન્યૂઝની ઘટનાઓ સરકાર માટે માથાના દુઃખાવા સમાન બની છે. કોઈપણ પ્રકારના તથ્યો વિના વોટ્સએપ, ફેસબુક અને અન્ય સોશિયલ એપ્સના માધ્યમથી જે પ્રકારે ફેક ન્યૂઝ એકથી બીજા ગ્રુપમાં શેર થઈ રહી છે, તેના કારણે હિંસાખોરીની સમસ્યા વધી છે. થોડા સમય અગાઉ દેશભરમાં ચોટલી કાપવાની અફવા ફેલાઈ હતી, તો હાલમાં બાળક ચોરતી ગેંગની અફવા ફેલાઈ રહી છે. આવી અફવાઓના કારણે નિર્દોષ લોકો સાથે હિંસાની ઘટના વધી રહી છે. જેમાં અત્યાર સુધીમાં અંદાજિત ૩૦થી વધુ નિર્દોષ લોકોનો મોત નિપજયાં છે.